Komisia preto navrhuje novú stratégiu EÚ pre mládež, ktorá by predstavovala spoločný záväzok Komisie a členských štátov voči tejto politike pri plnom dodržiavaní subsidiarity. S cieľom zosúladiť politiku v oblasti mládeže ešte účinnejšie s finančnými prostriedkami EÚ, ktoré by podporovali jej ciele, by stratégia mala prebiehať až do konca budúceho viacročného finančného rámca. Jej priority sa opierajú o spoľahlivé zdroje údajov , externé hodnotenie , stanoviská vyjadrené európskymi inštitúciami a konzultácie uskutočnené v roku 2017 ako súčasť „Roku počúvania“ a „Nového príbehu pre Európu“ . Jednotne zdôrazňujú, že spolupráca EÚ v oblasti mládeže priniesla hmatateľné prínosy a poukázala na jej potenciál. Nová stratégia bude stavať na úspechoch predchádzajúcej stratégie tým, že bude zlepšovať jej dostupnosť, viditeľnosť a vplyv, aby sa zabezpečila lepšia účasť mladých ľudí.

Obnovená spolupráca EÚ v oblasti mládeže môže pomôcť prekonať súčasný paradox účasti. Mladí ľudia prejavujú záujem o politiku a sú sociálne aktívni: 53 % sa zapája do organizovaných činností, takmer jedna tretina z nich sú aktívni dobrovoľníci a ostatní vyjadrujú svoju podporu prostredníctvom sledovania médií alebo spotrebiteľskej voľby. Napriek tomu majú tendenciu upúšťať od tradičných foriem účasti. Mládež ohrozená sociálnym vylúčením je v tejto oblasti nedostatočne zastúpená. Orgány s rozhodovacou právomocou musia zabezpečiť, aby sa účasť stala skutočnosťou pre všetkých mladých ľudí: byť transparentní vo vzťahu k opatreniam v ich prospech, osloviť ich a komunikovať s nimi prístupným spôsobom prostredníctvom ich preferovaných kanálov (ako sú sociálne médiá) a podporovať ich zapájanie do rozhodovania.

Európa si nemôže dovoliť plytvanie talentami, sociálne vylúčenie ani odliv svojej mládeže. Mladí ľudia by nemali byť len strojcami svojho vlastného života, ale mali by aj prispievať k pozitívnej zmene v spoločnosti. Nový Európsky zbor solidarity je dôkazom odhodlanosti mnohých mladých Európanov prejaviť solidaritu s ľuďmi a miestami v núdzi, čo je kľúčová hodnota, ktorá je základom európskej spolupráce.

Spolupráca EÚ v oblasti mládeže musí maximálne využiť potenciál politiky v oblasti mládeže. Môže podporovať účasť mládeže na demokratickom živote v súlade s článkom 165 Zmluvy o fungovaní EÚ. Môže tiež podporovať zapojenie do spoločenského života, ako aj do občianskych a sociálno-vzdelávacích činností (práca s mládežou), ktoré mladým ľuďom poskytujú životné zručnosti a najmä v prípade znevýhodnenej mládeže pôsobia ako most k spoločnosti.

Ciele stratégie v nadchádzajúcich rokoch:

-umožniť mladým ľuďom, aby boli strojcami svojho vlastného života, budovať ich odolnosť a vybaviť ich životnými zručnosťami, aby dokázali čeliť meniacemu sa svetu, -podporovať mladých ľudí, aby sa stali aktívnymi občanmi, činiteľmi solidarity a pozitívnych zmien v komunitách po celej Európe, inšpirovaní hodnotami EÚ a európskou identitou, -pomáhať predchádzať sociálnemu vylúčeniu mládeže, -zlepšovať vplyv politických rozhodnutí na mladých ľudí prostredníctvom dialógu a riešenia ich potrieb vo všetkých odvetviach.

Na tento účel bude politická spolupráca v oblasti mládeže vykonávať činnosti zoskupené v rámci troch oblastí opatrenia.

ZAPÁJAŤ: podpora účasti mládeže na demokratickom živote SPÁJAŤ: spájanie mladých ľudí v celej EÚ aj mimo nej s cieľom podporovať dobrovoľné zapájanie, vzdelávaciu mobilitu, solidaritu a medzikultúrne porozumenie POSILŇOVAŤ POSTAVENIE: podpora pri posilňovaní postavenia mládeže prostredníctvom kvality, inovácie a uznania práce s mládežou

V rámci stratégie sa bude venovať osobitná pozornosť:

Osloveniu všetkých mladých ľudí: stratégia by sa mala zakladať na úsilí o zlepšenie vyhliadok všetkých mladých ľudí bez ohľadu na ich pôvod alebo sociálne postavenie. Program Erasmus+ Mládež je vybavený tak, aby oslovil tých, ktorí majú menej príležitostí a ktorí tvoria viac ako 36 % jeho príjemcov . Napriek tomu je potrebných viac opatrení pre politiku EÚ v oblasti mládeže a pre program Erasmus+, aby boli skutočne inkluzívnymi.

Prepojeniu úrovní od globálnej po miestnu: mladí ľudia sú odhodlaní riešiť globálne výzvy, najmä ciele trvalo udržateľného rozvoja. Naopak, posilňovanie postavenia mládeže sa začína na najnižšej úrovni a závisí od rozmanitej situácie mladých ľudí. Spolupráca EÚ v oblasti mládeže by sa mala lepšie spájať s tvorcami politiky a odborníkmi na regionálnej a miestnej úrovni a podporovať mládežnícke iniciatívy na najnižšej úrovni.

... a virtuálnemu svetu: digitálne technológie spôsobili v životoch mladých ľudí v mnohých ohľadoch revolučné zmeny a politiky musia zohľadňovať príležitosti aj výzvy tým, že budú využívať potenciál sociálnych médií, vybavia mládež digitálnymi zručnosťami a budú podporovať kritické myslenie a mediálnu gramotnosť.

2.1. ZAPÁJAŤ

Na pozadí úvah o budúcnosti Európy nastal čas, aby sme mladých ľudí počúvali a pomohli im uskutočniť svoje sny.

Mnohí z nich sa chcú zapojiť do politického života, ale zároveň očakávajú, že ich názor zaváži. Často sa stáva, že sa v porovnaní so staršími vekovými skupinami menej zapájajú do volieb alebo politických strán, tvrdia však, že sa o politiku zaujímajú, pričom ich postoj k EÚ je zo všetkých skupín najpozitívnejší. Občanmi EÚ sa cítia byť skôr ľudia narodení po roku 1980 (73 %) ako ľudia, ktorí sa narodili pred rokom 1946 (54 %) . Ako sa zdôrazňuje v správe o občianstve EÚ za rok 2017 , zapojenosť mládeže je rozhodujúca vzhľadom na voľby do Európskeho parlamentu v roku 2019.

Európska politika v oblasti mládeže v súčasnosti zapája mladých ľudí prostredníctvom štruktúrovaného dialógu, pomocou ktorého od roku 2010 oslovila viac ako 200 000 z nich. Hoci sa tento štruktúrovaný dialóg stal vplyvným nástrojom, Komisia navrhuje urobiť ďalší krok a obnoviť ho. Vychádzajúc tiež z ponaučení získaných z „nového príbehu pre Európu“ by sa mal zväčšiť jeho dosah mimo mládežníckych organizácií, ktoré sa aktívne podieľajú na záležitostiach EÚ a mal by zahŕňať rozmanitejšie publikum, a to aj na miestnej úrovni. Mal by byť lepšie zacielený na znevýhodnené skupiny, napríklad na základe stratégie začlenenia a rozmanitosti v rámci programu Erasmus+, a zároveň by sa v ňom mali využiť odborné znalosti mladých odborníkov a výskumných pracovníkov. Okrem ocenených konferencií a stretnutí EÚ v oblasti mládeže bude dialóg EÚ o mládeži zahŕňať nové a alternatívne formy účasti vrátane online kampaní, konzultácií prostredníctvom digitálnych platforiem napojených na Európsky portál pre mládež. Tento dialóg bude koordinovaný na úrovni EÚ a bude podporovaný mládežou na všetkých úrovniach a vnútroštátnymi pracovnými skupinami s lepšími mechanizmami monitorovania. Mal by byť transparentný a viditeľný z hľadiska dosahu. Prístup ku kvalitným informáciám je nevyhnutným predpokladom na to, aby si mohli mladí ľudia vytvoriť svoj názor na základe faktov a argumentov.